Hlina, Alojz, poslanec NR SR (2014-09-23):
Ďakujem veľmi pekne. Vážená pani predsedajúca, vážené kolegyne, kolegovia, ideme celkom rýchlo. Dovoľte mi predstaviť tretí zo série mojich návrhov, s ktorým dokonca som aj kandidoval vo voľbách a si myslím, že je dobrý, a verím, že raz sa k tomu dopracujeme. Tak sa hovorí, že sme zvlčelí v tom zlom slova zmysle, že tak, lebo ten vlk je v zásade milé zviera, ale to sa tak zvykne používať, že zvlčeli sme, tá doba nás tak zvlčila, že nepozeráme napravo, naľavo a naozaj nevinní a bezbranní, to sme mali tú vojnovú tému doteraz, ale nevinní a bezbranní, čo možno vyznie v tomto kontexte paradoxne, ale trebárs tie zvieratá alebo stromy tiež padajú za obeť našej svojvôli, našim zámerom, našej pažravosti, tomu úzkostlivému pocitu vlastníctva. Viete, niekto, to tu dobre povedal jeden kolega, že niekto vlastní 2 000 m2 pena okolo úst, že čo všetko vlastní, len vlastníctvo aj zaväzuje, vlastníctvo nám nehovorí okamžite, že všetko, čo vám vyrástlo na tom pozemku, máte vyrúbať. Je to vec na diskusiu a príroda, nechcem filozofovať, ale koniec koncov tak to už na večer sa možno aj môže, s prírodou sme spätí. Ak si niekto myslí, že s betónom, skúšajte ďalej, s prírodou sme prežili viac ako s betónom, takže ja by som toto nepokúšal. A tak jak príroda patrí k človeku, tak by sme mali nájsť koexistenciu vzájomnú, ako vyvažovať jednotlivé záujmy. Lebo niektoré záujmy sú oprávnené, niektoré sú logické, príroda, Štefan určite tu bude reagovať so svojimi už všeobecne známymi názormi na túto tému, ale Pán Boh dal ľuďom prírodu a povedal, využívajte ju, ale nezneužívajte ju. Ja neviem, jak to citujú staré knihy, ale určite tam neni, že zneužívajte ju, povedal, využívajte ju, využívajte ju, používajte jej plody. A pravdou je, že tam neni napísané, že chráňte ju, ale viete, keď je rozumný hospodár, využíva rozumne. Pravdou je, že sme tak pažraví, že využívame nerozumne. Nuž a tento návrh hovorí, že jednou z možností, ako to čiastočne sanovať, by mohlo byť a podľa môjho hlbokého presvedčenia je, zriadenie funkcie ombudsmana pre prírodu. A nevymýšľame koleso, v Rakúsku sa tá funkcia, myslím, že aj takto doslovne volá nejako. Proste je to niečo, čo niekde už aj majú. Je to tá posledná inštancia, hej? Tá posledná inštancia, ktorá môže, tej, chúďaťu, lebo príroda sama osebe nevie napísať rozpor, nevie napísať rozklad, nevie napísať odôvodnenie, nevie napísať odvolanie, chúďatko, nevie, hej? Ona drží, drží, sprevádza toho človeka nevďačného roky, tisícročia, ale nevie to napísať, nuž a tento ombudsman by to mal robiť za ňu, hej? Rozmýšľali sme, kde ju dostať, a myslím si, že je úplne elegantné ju dostať do zákona o ochrane prírody. No však nebudeme ju dávať do spotrebiteľského zákona. Čiže je úplne logicky implantovaná v tomto zákone, má tu určité nastavenia, má to, tá funkcia má určité právomoci, netreba sa z nich báť, nebude to funkcia niekoho, kto, kvôli ktorému by skrachoval rozpočet, určite nie, práve naopak, hej, nie je to funkcia, kvôli ktorej by sa nepostavila ani garáž jedna, určite nie, hej, že proste malo by to byť na vyváženie, vyváženie toho, žiaľ, čoho sme svedkom – tej pažravosti. Ohromnej pažravosti a neúcty k prírode a drancovaniu a... Takže tento návrh tu je. My máme takú špecifickú situáciu aj v tom, že táto krajina je plná prekvapení, plná absurdít, aj osoba pána ministra životného prostredia, si dovolím tvrdiť, z profesného hľadiska to nie je človek, ktorý by v zelených pumpkách chodil desaťročia po prírode a obdivoval končiare a robil hrebeňovky. Sú to typologicky iní ľudia, pán Huba vie o tom svoje, hej, že to sú, viete, ministra životného prostredia si ja nejako predstavujem, i keď netvrdím, že to nemá byť racionálny, múdry muž, praktik, ale zase nemusíme prejsť do druhého extrému, že to je obchodník s drevom. A ono sa naozaj aj nám tu dostalo, že chodia tie návrhy z ministerstva životného prostredia, ktoré sú pomýlené, poviem to otvorene a to som diplomat, hej? Sú z pohľadu ochrany prírody totálne pomýlené, dokonca ministerstvo to už aj samé uznalo, že to, čo tu dovliekli raz s tým návrhom rúbania, tak sa zbadali po pol roku, nie, či koľko to trvalo, a opravili to potichúčky pozmeňovacím návrhom. Takže aj, práve aj kvôli tomu je možno na mieste že doniesť takúto funkciu, zveriť právomoc, vygenerovať toho človeka profesijným organizáciám, teda v návrhovej časti že to navrhnú, prejde to cez výbor, ktorý, zase to neni výbor pre kultúru a médiá, ale výbor pre, vecne príslušný, tomu zákon hovorí o vecne príslušnom, ale v tomto momente sa ten výbor volá pre životné prostredie a pôdohospodárstvo, ak sa nemýlim, presne, čiže ten navrhuje a minister vymenuváva. Dokonca máme aj sídlo, sídlo sa navrhuje vo Vysokých Tatrách, hej, čiže všetci tí, ktorí majú obavu z bratislavocentrizmu, toto bude prvá funkcia, ktorá nebude mať sídlo, teda ešte myslím, že nejaké sú, ale inde ako v Bratislave alebo v Košiciach, čiže vo Vysokých Tatrách sa navrhuje sídlo tohto ombudsmana. Má to svoje praktické výhody. Na začiatok všetko. Ďakujem pekne.